Document ID: /fineweb-2-swissfilter-quality_10-filterrobots/filtered/05600.jsonl.gz/73

U nedjelju, 19.05.2019. godine, BKC Kula je ugostila glavnoga imama Islamske zajednice Bošnjaka u Švicarskoj, Jasmin-ef. Demića. Njegova je posjeta našemu džematu bila dijelom njegovih ramazanskih aktivnosti i plana njegovih službenih posjeta bošnjačkim džematima u Švicarskoj u vrijeme ovogodišnjeg mubarek mjeseca.
Istu noć je BKC Kula posjetila delegacija džemata Zug koju su činili imam džemata Zug, Hajrudin-ef. Mujkanović, predsjednik i potpredsjednik džematskog odbora Zug, gosp. Anel Hadžić i Asmir-ef. Mehmedović, zatim Nihad-ef. Aščić, gosp. Besim Efendić i gosp. Ejub Ramić.
Ahmed-ef. Šarić je kao imam-domaćin prije samoga klanjanja teravije namaza poselamio pomenute goste i izrazio im najtopliju dobrodošlicu ističući, kako lično, tako i kolektivno, džematsko zadovoljstvo i zahvalnost glavnome imamu na njegovoj posjeti u ovim odabranim danima šehri ramazana. Glavni imam se prisutnima obratio lijepim ramazanskim vazom naglašavajući blagodati ovog mjeseca i važnost činjenja ibadeta u njemu.
Posebnu notu lijepoga doživljaja ove posjete dalo je prisustvo i Hajrudina-ef. Mujkanovića, imama komšijskoga džemata Zug, te rukovodstva tog džemata. U ime delagacije džemta Zuga prisutnim džematlijama Kisnachta obratio se džematski imam, Hajrudin-ef. Mujkanović, prvo predstavivši delegaciju džemata Zug, a potom se zahvalio na toplom gostoprimstvu, čestitao mubarek ramazan, naglasivši važnost međusobnog posjećivanja i saradnje u budućnosti između dva džemata. Na kraju je pozvao domaćine da posjete i džemat Zug tokom ili van mjeseca Ramazana.
Nakon zajedničkog klanjanja jacije i teravije namaza svi prisutni su imali priliku da se u džematskoj kantini počaste kahvom, kolačima i ostalim ramazanskim mirođijama, kao i da uživaju u lijepim glasovima nekolicine prisutnih imama i džematlija koji su onako spontano ali vrlo umjesno i umjetnički krajnje dotjerano proučili nekoliko prelijepih ilahija i otpjevali nekoliko čuvenih sevdalinki.
Gosp. Enes Mahić, predsjednik džemata BKC Kula, je iskoristio priliku da nastavi našu džematsku tradiciju darovanja gostiju, te je i našim večerašnjim gostima na poklon uručio originalni švicarski produkt na kojem je urezano BKC Kula, kao znak pažnje i zahvalnosti na njihovoj posjeti, ali i kao simbol preko kojega će se gosti sjećati ove večerašnje ramazanske noći u BKC Kuli.
U subotu 18.05.2019. godine u džematu Yverdon održan je tradicionalni džematski iftar na kome je bilo prisutno preko 250 dzematlija. Na iftaru su bili prisutni i predstavnici MCDA – muslimanskog krsćanskog dijaloga i prijateljstva kao i predstavnici grada Yverdona.
Bila je to prilika za druženje i ugodan razgovor sa predstavnicima drugih religija. Svi oni su izrazili svoje oduševljenje gostoprimstvom i pažnjom koju smo im iskazali.
Neki od njih su zamolili imama džemata Besim-ef. Hrnjića da zajedno s ostalima prisustvuju zajedničkom klanjanju akšam-namaza.
Sutradan u nedjelju 19.05. 2019. godine priređen je donatorski iftar od strane udruženja Prosvjetitelj Muallim CH na kome je bilo prisutno oko 150 džematlija koji su znali prepoznati rad ovog udruženja. Nadamo se da će prikupljena sredstva tom prilikom bar malo olakšati život našoj povratničkoj populaciji i demobilisanim borcima kojima su i namijenjena!
Ramazan je mjesec u kojem posebno njegujemo rodbinske i prijateljske veze. Dana, 18. maja 2019. godine, je u džematu BKC “Sandžak” u Wetzikonu organiziran iftar, druženje i predavanje za žene. Predavanje je održala gošća msc. Meliha Preljević.
Iftaru su prisustvovale gošće iz različitih bošnjačkih džemata u Švicarskoj.
Molimo Allaha da nagradi našu sestru Enisu Adrović-Grišević koja je organizirala i pripremila iftar. Budući da je mjesec Ramazan mjesec solidarnosti, ovom prilikom sestre su se prisjetile i onih koje je Allah iskušao siromaštvom, pa je prikupljena donacija za iftare u Vakufskim kuhinjama u Sandžaku.
U našem lijepom džematu odabrani mjesec ramazan se mogao osjetiti par dana ranije kroz osmijeh i želju džematlija da što prije nam zakuca na vrata najodabraniji mjesec, tako da smo pred sami početak ramazana održali sijelo i predavanje “U susret ramazanu”. Poslije predavanja i namaza družili samo se uz večeru i muhabet. Malo atmosfere od te večeri je moguće osjetiti na sljedećem video-zapisu:
Takođere smo prve subote mjeseca ramazana organizovali zajednički iftar.
Pored toga u nasem džematu imamo i sljedeće aktivnosti: pored teravih-namaza koji se klanja svako večer naš efendija 15-tak minuta prije teravih-namaza održi kratko i poučno predavanje. Imamo i mukabelu svake nedelje prije podne namaza. U srijedu 15.maja smo imali posjetu imama Zijad-ef. Žuže iz džemata GHB iz St.Gallena. Također, planirano je i gostovanje Basri-ef., imama džemata heide, 20. maja.
U posjetu džematu Bischofszell, 23. maja će doći i glavni imam uvaženi jasmin-ef. Demić.
Naš hor na čelu sa efendijom Nagimom je pozvan na iftar na otvorenom u Weinfeldenu 18. maja.
Tako da hvala Allahu imamo jako bogat sadržaj ovog mjeseca ramazana. Molimo Allaha da nagradi sve one koji su učestvovali i sudjelovali u organizaciji.
Husović Sead
sekretar džemata Bischofszell
U subotu, 4. maja 2019. godine, u džematu Ženeva održana je osma po redu Noć vakifa. Cill ove manifestacije jeste prezentacija aktivnosti koje su u proteklih godinu dana urađene na polju kupovine vlastitih prostorija, kako u materijalnom smislu kroz sakupljanje novca tako i u praktičnom smislu traženja prostora koji bi odgovarao potrebama džemata. Predstavljena su dva objekta koja bi potencijalno mogla biti preuređena u džamije kao i financijski okvir ali i trenutno stanje na «Vakufskom kontu« .
Ibrahim efendija Husanović, imam džemata u Ženevi je ulogu domaćina prepustio Glavnom imamu IZBCH Jasmin efendiji Demiću koji je održao početni govor u kome je čestitao Ibrahim efendiji, džematskom odboru i džematlijama na rezultatima koje su postigli u prethodnom periodu te iskoristio priliku da im zaželi hairli mubarek ramazanske dane. U nastavku programa je Ibrahim efendija predstavio vakife koji su u prethodnoj godini prešli cifru od 5000 CHF te im zajedno sa predsjednikom IZBCH, Džemalom Fišekom, uručio vakufname.
Glavni predavač večeri bio je prof. Ibrahim ef. Hadžić, imam džemata Chur. On se u svome obraćanju posebno osvrnuo na važnost vakufa kao i predstojećeg mjeseca ramazana. Prof. Besim efendija Hrnjić, imam džemata Yverdon je na kraju programa proučio dovu. Svečanost je izvodjenjem ilahija i kasida upotpunio Armin Muzaferija sa svojim timom.
Posebnu pohvalu zaslužuju hanume, članice udruženja žena džemata Ženeva, koje su pripremile veliki broj tradicionalnih jela te na taj način počastile sve prisutne.
Molimo Allaha Uzvišenog da džematlijama ukabuli trud koji ulažu kako bi iza sebe mlađim generacijama ostavili džemat u kome mogu naći svoj mir.
Svečanost „Hatma dova“ je posebna radost u životu Bošnjaka i ona je vremenom zauzela posebno mjesto u našoj tradiciji. U nedjelju, 18.11.2018. godineu džematu Chur, kod prof. Ibrahim efendije Hadžića, održane su hatme polaznika „Kursa Kur’ana“ za odrasle. Imali smo priliku da svjedočimo angažmanu 5 naših sestara koje su pored svakodnevnih obaveza, kojima su okupirane, našle i vrijeme koje će odvojiti za druženje sa Kurânom Časnim.
Ibrahim efendija je na početku programa predstavio hanume koje su završile hatmu i upoznao džematlije sa precesom kroz koji su prošle od upoznavanja sa Kurânskim pismom pa do „Hatma dove“.
Bešić Mina, Mujadžić Suada, Bašić Behija, Čolo Belma i Gazić Selma bile su ponosne da mogu pred članovima svojih porodica i brojnim džematlijama, koje su se taj dan okupili u džematu Chur, pokazati zavidan nivo učenja Kurâna kao i poznavanja tedžvidskih pravila ali i teoretskog znanja vezano za Kurân.
Gost na ovom svečanom dogadjaju u džematu Chur bio je i predsjednik IZBCH Džemal ef. Fišek koji je u svome obraćanju čestitao Ibrahim efendiji i njegovim učenicama na nivou koji su postigli te govorio o važnosti i vrijednosti poznavanja učenja Kurana ali i primjenjivanja u svakodnevnom životu onoga što naučimo, jer samo tako u potpunosti ispunjavamo svoju zadaću.
Prema riječima Ibraim efednije bila je ovo osamnaesta „Hatma dova“ u džematu Chur a do sada je preko 120 džematlija, džematlijki i polaznika mekteba završilo hatmu.
Da se na ovom neće stati dokaz je i poziv ibrahim efendije svojim džematlijama da se prijave za novi kurs Kurânskog pisma koji počinje od januara mjeseca.
Molim Allaha dž.š. da hanumama koje su proučile Kurân pred Ibrahim efendijom ukabuli njihov trud i nagradi ih te da budu primjer onima koji nisu sigurni u sebe da je sve moguće kada se ima čvrst nijjet i volja.
U okviru dvosedmične turneje po bošnjačkim džematima u Europi, u četiri džemata Islamske zajednice Bošnjaka u Švicarskoj biće organizirana projekcija dokumentarnog filma o Aliji Izetbegoviću kao i promocija 1. kola “Edicije Bošnjaci”.
Kada i gdje će se to desiti možete detaljnije vidjeti u našem kalendaru.
U organizaciji Islamske zajednice Bošnjaka u Švicarskoj ovogodišnji hadž će obaviti 62 hadžija.
U proteklim danima su organizirane ikrar-dove u džematima Islamske zajednice Bošnjaka u Švicarskoj. Buduće hadžije su podijelili svoju radost odlaska na hadž sa svojim porodicama, prijateljima, poznanicima i džematlijama.
Njihov odlazak na najvažnije životno putovanje je planiran za 14. august 2018. godine, a povratak 01. septembra 2018. godine.
Tokom boravka u Mekki i Medini hadžije će izvršiti petu islamsku dužnost, hadž, i provesti po nekoliko dana gradu u kojem je Poslanik s.a.v.s. rođen, odrastao i proveo prvih trinaest godina poslanstva – Mekki i Medini, gradu u kojem se poruka islama rasplamsala i gdje je na kraju ovodunjalučkog života Poslanik a.s. preselio i pokopan.
Glavni imam Islamske zajednice Bošnjaka u Švicarskoj, Jasmin ef. Demić, i donedavni i višegodišnji imam džemata Zurich, Sakib ef. Halilović, su ovogodišnji vodiči našim hadžijama. Oni će pružiti svu potrebnu šerijatsku i organizacijsku pomoć hadžijama.
S nadom da će ovogodišnji hadž našim hadžijama kod Uzvišenog Allaha biti kabul – primljen mi im želimo sretan put, boravak i povratak svojim porodicama nakon obavljenog hadža.
(Foto: džemat Zurich, detalji sa ikrar-dove)
- 1
- 2